26.		Oznámenie priestupku a podanie návrhu na prerokovanie
			priestupku (§ 67 ods. 2 a § 68 ods. 2 ZoP)
Okresný úrad Piešťany, odbor všeobecnej vnútornej správy
Ul. M. Kukučína č. 45, 921 01 Piešťany
Č. j.: A/2023/00525/Ký 
Piešťany dňa 4. 4. 2023
Záznam o oznámení priestupku
podľa ust. § 67 ods. 2 zákona č. 372/1990 Zb. o priestupkoch v znení neskorších predpisov napísaný na odbore všeobecnej vnútornej správy Okresného úradu v Piešťanoch.
Dňa 4. 4. 2023 sa o 10.00 hod. dostavil bez predvolania na Okresný úrad v Piešťanoch, odbor všeobecnej vnútornej správy, Vladimír Rimský, nar. 10. 8. 1975, trvale bytom Piešťany, Štúrova ul. č. 3456/78, 921 01, zamestnaný v NAVI, spol. s r.o. so sídlom Bajzova ul. č. 34, Piešťany a oznámil nasledovný priestupok:
Dňa 29. 3. 2023 som bol na pracovnej porade v mieste sídla môjho zamestnávateľa, kde po prednesení môjho príspevku k pracovnému problému, zamestnanec našej prevádzky Richard Samek, bytom Trnavská cesta č. 7865/54, 921 01 Piešťany ma slovne urážal, označil ma za hlupáka a podobnými výrazmi, ktoré ma zosmiešňovali pred ostatnými zamestnancami a takto mi ublížil na cti. 
Usudzujem, že Richard Samek sa dopustil priestupku proti občianskemu spolunažívaniu podľa § 49 ods. 1 písm. a) zákona o priestupkoch. Žiadam preto, aby bol priestupok prerokovaný podľa zákona č. 372/1990 Zb. o priestupkoch v znení neskorších predpisov.
Súčasne podľa § 68 ods. 2 zákona č. 372/1990 Zb. o priestupkoch v znení neskorších predpisov podávam návrh na prerokovanie priestupku, ktorý mal spáchať Richard Samek, bytom Trnavská cesta č. 7865/54, 921 01 Piešťany tým, že ma dňa 29. 3. 2023 na pracovnej porade zamestnávateľa NAVI, spol. s r.o. so sídlom Bajzova ul. č. 34, Piešťany slovne urážal, označil ma za hlupáka a podobnými výrazmi, ktoré ma zosmiešňovali pred ostatnými zamestnancami a takto mi ublížil na cti, čím sa dopustil priestupku proti občianskemu spolunažívaniu podľa § 49 ods. 1 písm. a) zákona č. 372/1990 Zb. o priestupkoch v znení neskorších predpisov.
Oznámenie prijal: Mgr. Anton Kolesár	Vladimír Rimský 
vedúci odboru všeobecnej vnútornej správy
Poznámka
V priestupkovom konaní sa uplatňujú dva spôsoby začatia správneho konania – z úradnej povinnosti alebo na návrh. Väčšina priestupkov sa prerokováva z úradnej povinnosti a len taxatívne vymenované priestupky podľa § 68 ods. 1 zákona o priestupkoch sa prerokovávajú na návrh. Začatie konania treba posudzovať podľa § 18 ods. 2 zákona o správnom konaní.
Priestupok spáchaný podľa § 49 ods. 1 písm. a) zákona o priestupkoch sa prerokováva len na návrh postihnutej osoby alebo jej zákonného zástupcu alebo opatrovníka. Návrh možno podať príslušnému správnemu orgánu alebo pri objasňovaní, orgánu oprávnenému objasňovať priestupok (§ 58 ods. 3) najneskôr do troch mesiacov odo dňa, keď sa navrhovateľ o priestupku alebo o postúpení veci orgánom činným v trestnom konaní dozvedel.
Návrh musí mať predpísané náležitosti. Ak ich nemá, vyzve správny orgán navrhovateľa v súlade s § 19 ods. 3 zákona o správnom konaní, aby nedostatky podania odstránil. Súčasne správny orgán podľa § 29 ods. 1 zákona o správnom konaní konanie preruší. Napriek tomu, že podľa § 29 ods. 5 zákona o správnom konaní lehoty počas prerušenia konania neplynú, zmeškanie lehoty nemožno odpustiť, ak odo dňa, keď sa mal úkon urobiť, uplynul jeden rok.